Exqrch/javanese-Komodo-pixelgpt huggingface dataset:
Akèh-akèhé wong Tamil Sri Lanka iku padha ngrasuk agama Hindhu lan sapérangan uga ana kang Kristen
Sastra Tamil Sri Lanka kang ngewrat babagan manéka warna kawruh kalebu agama lan sains iku ngrembaka banter sasuwéné mangsa abad tengahan ing karaton Praja Jaffna
Dhialèk Tamil Sri Lanka misuwur awit tetembungan kuna utawa arkais kang ora dipigunakaké manèh déning wong-wong Tamil ing nagari Tamil Nadu, Indhia
Akèh-akèhé wong Tamil Sri Lanka padha ngrasuk agama Hindhu, kang udakara wolung puluh persèn alirané Saiwa
Wondéné kang 7 persèn iku wong Kristen, utamané Katulik, ya iku nalika Portegis kasil ngasoraké Praja Jaffna
Akèh-akèhé wong Tamil Sri Lanka kang padha manggon ing Provinsi Kulon iku agamané Katulik, déné kang ana ing Provinsi Lor lan Wétan sapérangan gedhé agamané Hindhu
Miturut sènsus Sri Lanka taun 2012, kacathet manawa ana masarakat kang ngrasuk agama Buda kang gunggungé 22.254 utawa kurang saka 1% saka cacahing populasi
Pangarsa agama Hindhu, mliginé Vellalar, iku ngenut idhéologi agama Shaiwa Siddhanta (aliran Shaiwa) lan uga nindakaké kapitayan Hindhu lokal, kanthi mikul dhuwur kapitayané marang déwa-déwa désa sakiwa-tengené kang ora tinemokaké ana sajroning kitab suci Hindhu kang resmi
Papan ngibadah gumantung karo objèk kang dipuja lan ana ngendi papan panggonané
Kaya mangkono iku karan prasada Hindhu kang misuwur diarani Koyil, dibangun jumbuh karo kitab suci
Nanging adaté papan ngibadah iku ora dibangun manut karo kitab suci, ananging namung papan prasaja kang dadi papan panggonané déwa
Ing papan ibadah iki uga katindakaké upacara puja padinan déning para warga sakiwa-tengen lan dipimpin déning sawijining pandhita aran "Kurukkal." Masarakat
Pasebaraning wong Tamil Sri Lanka ing saben provinsi miturut sènsus pendhudhuk taun 2012
Gunggunging Tamil Sri Lanka ya iku 2,270,924, udakara 11% saka cacahing pendhudhuk ing nagara Sri Lanka
Akèh-akèhé masarakat ing laladan Provinsi Wétan iku makarya tetanèn, mina, lan uga dagang
Masarakaté padha ngrasuk agama Hindhu kanthi budaya matrilineal
Hukum tradhisional Mukkuva uga katindakaké déning sapérangan gedhé masarakat
Wewengkon kang dipanggoni masarakat Tamil Lor iku patilasaning Praja Jaffna
Masarakaté kapérang dadi rong klompok, ya iku Jaffna lan Vanni
Klompok kang sapisan iku manggon ana laladan tanjung lan pakaryan utamané iku tetanèn lan ternak
Déné klompok Vanni iku manggon ing palemahan Vanni, pakaryan utamané iku ana ing kebon kanthi pranatan irigasi kang becik
Hukum tradhisionalé masarakat Tamil Lor iku Thesavalamai
Masarakat Tamil Sri Lanka ing laladan kulon migunakaké dhialèk Negembo kang mbédakaké karo klompok Tamil liyané
Kabudayané akèh kena pengaruh saka suku Sinhala.
Ing laladan iki uga akèh wong Tamil Sri Lanka kang ngrasuk agama Katulik
Panlitèn génetik nuduhaké manawa wong Sinhala lan Tamil Sri Lanka iku nduwèni sesambungan raket tinimbang Tamil Indhia lan Muslim Indhia Kidul
Ciri génetik kang saèmper antarané Tamil Sri Lanka lan wong Sinhala iku 55.20% (+/- 9.47), wondéné manawa dibandhingaké karo Tamil Indhia iku namung 16.63% (+/- 8.73)
Prakara iki nuduhaké manawa pakraman antarané rong suku ing Sri Lanka iku wis nglamataké ciri génetik wong Tamil Sri Lanka klawan wong Tamil Indhia.
Gréja Mémorial Stanford Gréja Mémorial Stanford mapan ing Main Quad ana satengahing kampus Universitas Stanford, California, Amérikah Sarékat
Gréja iki dibangun nalika jaman rénaisans Amérikah déning Jane Stanford minangka tetenger kanggo mèngeti garwané, Leland
Gréja iki dirancang déning arsitèk Charles A
Coolidge, salah sawijining mahasiswa Henry Hobson Richardson
Gréja iki misuwur aran ‘intening makutha arsitèktur universitas”
Rumpakaning gréja kawengku déning Jane Stanford lan para wali universitas ing taun 1898, lan diwiwiti ing taun 1903
Bangunan iki nduwèni corak Rumawi lan Bizantium ing rerincèné, winasitan saka gréja-gréja ing laladan Venice, mliginé Ravenna
Cendhéla-cendhéla kaca patri lan mosaik-mosaik amba adhedhasar saka lukisan-lukisan babagan agama kang misuwur ing Éropah
Gréja iki nduwèni limang organ, kang bisa dipigunakaké déning para juru musik kanggo mainaké manéka warna gagrag musik organ
Gréja Mémorial Stanford panggah bakoh nalika katerak rong lindhu gedhé, ya iku nalika taun 1906 lan 1989
Banjur didandani kanthi ékstènsif sawisé kadadéan iku mau
Gréja Mémorial Stanford iku gréja kang kawitan dhéwé lan minangka salah sawijining gréja non-dhénominasi kang misuwur ing Pasisir Kulon Amérikah Sarékat
Wiwit pambangunané ing taun 1903, ancas madeging gréja ya iku kanggo ngawékani kabutuhan spiritual universitas klawan cara non-séktérian
Pandhita gréja kang sepisanan, David Charles Gardner, miwiti tradhisi kapangarsan lan wis masitani pangembangan sesambungan spiritual, patrap, lan akadhemiké Universitas Stanford tumrap agama
Pandhita gréja nduwèni peran mligi kanggo madeging dhépartemèn studhi agama Stanford, lan ngalih citraning Stanford kang wiwitané iku nalika abad tengahan jejuluk “universitas sékulèr” malih dadi “bangkité iman lan wiyata ing Stanford”
Ing pungkasané 1960-an, nalika iku pangkajian agama iku mligi babagan prakara sosial lan étika kaya ta ras lan Perang Viétnam
Gréja Stanford mapan ing punjering Universitas Stanford lan minangka wangunan utama kang katon nalika dideleng saka Palo Alto
Gréja iki ana tengah-tengahing garis sakidulé Main Quad
Gréja iki dibangun déning Jane Stanford (1828-1905) minangka tetenger kanggo mèngeti garwané, Leland Stanford (1824-1893)
Kulawarga Stanford nduwèni pangajap manawa sawijining gréja iku kudu dadi punjering komplèks pawiyatan luhur
Kulawarga iki padha taat anggoné nindakaké agama, lan nduwèni cara pandeleng kang binuka, mula saka iku gréja kang dibangun ing kampus iki minangka papan ibadah non-dhénominasional
Gregg, pandhita gréja nalika 1980-an lan 1990-an, mratélakaké manawa Stanford anggoné ngadegaké gréja iku nduwèni rong ancas: kang sepsian ya iku kanggo mènèhi kalodhangan anggoné ngembangaké patrap tata budi tumrap mahasiswané lan kaping pindhoné ya iku kanggo mènèhi rasa ayem tentrem lan kakuwatan tumrap masarakat
Leland Stanford surud rikala taun 1893; gègèran hukum babagan palemahan kebon Stanford nyumenèkaké pambangunaning pawiyatan luhur nganti pirang-pirang taun suwéné
Nalika pasulayan iku dirampungaké déning Jane Stanford, tundhoné dhèwèké bisa mujudaké pangajapé kanggo mbangun sawijining gréja
Ing taun 1898, dhèwèké lan para wali universitas padha ngajokaké dhisèn kanggo mbangun gréja
Ing taun 1890, Jane Stanford nyambangi kancané ya iku Maurizio Camerino ing Venesia
Camerino iku salah sawijining juru kagunan kang misuwur awit mosaik pagawéané iku nduwèni mutu kang dhuwur
Jane lan garwané tau pethukan Camerino pirang-pirang taun sadurungé, ya iku nalika lelungan menyang Éropah.
Stanford nuli mènèhi tugas tumrap Camerino lan badan usahané, studhio Antonio Salviati, kanggo mrodhuksi mosaik gréja
Stanford mèlu cawé-cawé ing babagan dhisèn lan konstruksi gréja
Dhèwèké nduwèni pangajap manawa mutuné watu kang dianggo Gréja Mémorial kudu padha karo gréja-gréja abad tengahan Éropah
Miturut pandhitané Gréja Mémorial, C
Gregg, “Agunging gréja, kang katon saka rerincèning gréja iku kabèh lelabuhané Jane Stanford – strukturé kudu tanpa cacad”
Pisèlèhing watu sapisan pambangunan gréja katindakaké ing wulan Mèi 1899; konstruksi diwiwiti ing Januwari 1900
Sawisé kasumenèkaké udakara setaun, Gréja Mémorial Stanford wiwit dibangun ing 25 Januwari 1903 kanthi digelaré upacara agung
Jane Stanford nuduhaké ancas ékuménisisme kanthi anggelar adicara agung, ya iku Rabi Jacob Voorsanger saka San Francisco macakaké Alkitab kanggo sepisanané, wondéné pandhita gréja, Heber Newton, kang medhar kutbah
Pangabektèn kang kapin pindho uga kagelar ing dina iku, lan pandhita D
Charles Gardner kang medharaké kutbah
Pambaptisan kang sepisanan Gréja Mémorial Stanford kagelar ing antarané rong pangabektèn iku mau
Jane Stanford tau ngandika: “Rikala sakabèhané atiku ana ing pawiyatan luhur, nalika iku uga jiwaku ana ing gréja iku”
Dhèwèké surud ing taun 1905, kamangka gréja iku tau rusak nalika ana lindhu ing San Francisco taun 1906
Pametaking layoné katindakaké ing gréja nalika Maret 1905, prastawa iki kang uga bisa diarani minangka pucaking ancas lan gegambaran kang nyata anggoné dadi pangarsa kang visionér, Para pandhita saka manéka warna tradhisi agama, kalebu Rabi, Presbiterian, Pandhita Metodhis, Uskup Épiskopal, lan Pandhita Baptis, padha rawuh ana ing pangabektèné.
Masjid Larabanga Masjid Larabanga ya iku masjid kang kaprenah ing désa Larabanga, Ghana
Masjid iki minangka masjid kang tuwa dhéwé ing Ghana, lan uga salah sawijining kang paling tuwa ing laladan Afrika Kulon, mula uga karan minangka "Mekah ing Afrika Kulon"
Masjid iki wis tau dipugar pirang-pirang ambalan awit diyasané taun 1421
Lembaga Monetèr Donya utawa WMF tau mènèhi pasumbang gedhé kanggo mugar masjid iki, banjur ndhaftaraké wangunan iki minangka salah siji saka 100 sana kang nyinamari cures
Pakaryan réstorasi iki uga ngetrapaké manèh kawruh babagan pangrumatan batako
Ing masjid iki uga nyimpen Al-Quran lawas kang pinercaya déning brayat kiwa-tengen minangka bebungah saka swarga
Bebungah iku uga pinercaya minangka asil dongané imam Yidan Barimah Bramah ing taun 1650
Masjid iki kabangun mawa bata Afrika Kulon, nduwèni rong menara awujud piramid, siji iku minangka mihrab kang madhep ngétan nuju Mekah, déné kang liyané iku menara ing sisih lor-wétan
Masjid iki disangga klawan rolas dhasaran wujud bunder uga klawan élemèn kayu
Masjid iki kaprenah ing kutha Islam Larabanga saceraké Damongo ing Dhistrik Gonja Kulon, Wewengkon Savannah, Ghana
Kutha iki adohé udakara 15 kilomèter saloré Damongo, lan 4 kilomèter sakidulé gapura lumebu Taman Nasional Mole
Ing saben manjing wanciné salat wajib lan uga saben Jumuwah, ana luwih saka satus priya lan wanita kang ngebaki masjid kanggo ngibadah sembahyang
Masjid Larabanga pinercaya dibangun déning wong-wong bangsa Moor ing abad ka-13 M
Wondéné miturut sawijining carita, ing taun 1421, ana sawijining sudagar Islam aran Ayuba kang manggon ing papan saceraké "Mystic Stone"
Ayuba kang nama ganepé Ibrahim Ayuba al-Ansari iku teka saka Medinah awit préntah syèkh
Warga sakiwa-tengené nyritakaké manawa Ayuba iku asalé saka bani al-Najjar, ya iku salah sawijining suku ing Mekah
Bani al-Najjar iku uga ingaran minangka asal sukuné ibuné nabi Muhammad "salallahu alaihi wa sallam"
Ayuba ngimpi lan antuk wangsit supaya ngadegaké sawijining masjid
Ana kadadéan aèng, ya iku dhèwèké nemokaké yèn papan iku mau wis ana pondhasiné, mula dhèwèké kari nutugaké anggoné yasa masjid iku nganti rampung
Para brayat percaya yèn dhèwèké iku ninggalaké wasiyat kang isiné panjaluké supaya disarèkaké ana papan saceraké masjid
Banjur telung dina sawisé, wit baobab kang thukul ana ing pasaréané iku supaya dirumat déning anak turuné
Wit baobab iku mau thukul ana sandhingé masjid, banjur misuwur minangka tetenger papan pasaréané Ayuba
Warga ing kutha Larabanga iku padha percaya manawa godhong lan lonjoraning wit baoba iku bisa nambani lelara
Ora kaya umumé masjid ing laladan kutha Afrika Kulon kang rata-rata ukurané gedhé, Masjid Larabanga itungané masjid kang cilik utawa malah bisa diarani langgar
Masjid-masjid ing padésan, kaya déné Larabanga iki, umumé dirumat déning marbot tunggal
Parumatan kaya mangkéné iki uga katrepaké ing papan liya, kaya ta Masjid Agung Djenné
Amrih madhakaké wujud saèmper kaya déné umumé arsitèktur ing papan liyané, mula Masjid Larabanga nggabungaké cagak panyangga gedhé kanggo ngawékani bahan bangunan kang kurang antep
Larabanga iku kalebu salah siji saka wolung masjid kang minulya ing Ghana lan uga salah sawijining masjid kang umuré wis tuwa.
Mula masjid iki uga dadi papan jiyarah lan misuwur minangka "Mekah ing Afrika Kulon"
Saèmper karo masjid liyané ing Laladan Lor lan Savannah Ghana, Masjid Larabanga dibangun kalawan arsitèktur tradhisional gagrag Sudan-Sahel
Gagrag iki katon saka pamilihaning bahan-bahan lokal lan tèknik konstruksi
Déné Masjid Larabanga katon luwih prasaja tinimbang masjid-masjid liyané kang mapan ing pakuthan
Ambané masjid iki kurang luwih namung 8 x 8 mèter lan dibangun mawa bahan saka lempung, kayu, lan glagah
Masjid iki nduwèni rong menara awujud piramid, siji iku minangka mihrab kang madhep ngétan nuju Mekah, déné kang liyané iku menara ing sisih lor-wétan
Ana patang lawang kanggo lumebu menyang sajroning masjid
Saben-saben lawang iku mligi dadi dalan lumebu kanggoné kepala désa, priya, wanita, lan kanggo modin
Warga sakiwa-tengené padha nyengkuyung pariwisata kang tembé bakal ngasilaké lan dadi pangupajiwané brayat agung
Séktor pariwisata iki ora namung ngawékani béya parumataning masjid, nanging uga ngundhakaké ékonominé masarakat ing kono.
Prasada Kataragama '"Prasada Kataragama (Sinhala: රුහුණු කතරගම දේවාලය, diéja: Ruhuṇu Kataragama Dēvālaya"', Tamil: கதிர்காமம் முருகன் கோயில், diéja: "'Katirkāmam Murugan Kōvil"') kang mapan ing Kataragama, Sri Lanka, ya iku komplèks papan ngibadah kang diyasa kanggo muja pangreksa agama Buda aran Kataragama deviyo lan déwa perang agama Hindhu aran Déwa Murugan
Prasada iki minangka salah sawijining papan ngibadah kang diajèni déning pirang-pirang agama ing Sri Lanka, ya iku diajèni déning para pangenut agama Buda, Hindhu, Islam, lan Vedda
Ing jaman biyèn, dalan menyang prasada iki angèl kanggo diaksès, ananging saiki wis bisa diaksès kanthi gampang
Wihara kang aran Kiri Vehera dirumat déning umat Buda, déné candhi kang muja Teyvāṉai lan Siwa iku dirumat déning umat Hindhu, lan mesjid diupakara déning umat Islam
Prasada iki wus narik kawigatèné para umat Hindhu Tamil saka Sri Lanka lan Indhia Kidul kanggo jiyarah ing papan ngibadah iki
Wiwit abad ka-20, sana iki uga ngundhakaké kawigatèné umat Buda Sinhala kanggo marani papan iki
Para pandhita ing prasada iki kaloka minangka aran Kapuralas lan pinercaya minangka turunané wong-wong Veddas
Wong-wong Veddas uga ngakoni ing sapérangan prasada iki minangka papan suci tumrap golongané
Ing prenah liya saka papan iki uga ana sawijining masjid lan sawetara pasaréané para Muslim minulya
Wondéné ing papan sisih kang liya uga ana candhi Hindhu utawa pura kang mligi muja Déwa Murugan
Miturut sawenèh tèks Hindhu lan Buda, prasada utama iku winujud kanggo muja Kartikeya, déné ing sumber-sumber Tamil misuwur aran Murugan
Kartikeya uga kawéntar aran Kumara, Skanda, Saravanabhava, Visakha utawa Mahasena ya iku minangka pandhéganing prajurit Déwa Suwarga
Ing pungkasané abad SM Karajan Kushan lan Yaudheya tau nduwèni dhuwit cring agambar rupa wujuding déwa iku mau
Misuwuring déwa iku wiwit luntur ing laladan Indhia Lor, nanging panggah lestari ing Indhia Kidul
Ing laladan Indhia Kidul, déwa iku mau misuwur minangka Subrahmaniya banjur gabung kalawan déwa lokal liyané lan pungkasané misuwur ana satengahing brayat Tamil minangka Murugan
Carita Islam kang nyritakaké babagan Kataragama iku itungané isih anyar
Muslim Kataragama padha percaya manawa Kataragama iku minangka "al-Khidr" utawa bumi palemahané Khidr
Sawetara muslim kang salèh iku asalé saka Indhia kang nuli mapan ana sakiwa-tengené Kataragama
Déné muslim kang misuwur ya iku Hayathu, omahé kang prasaja iku kang sabanjuré dadi mesjid
Saliyané iku, uga nemokaké sumberan aran Karima Nabi kang pinercaya nalika diombé bisa nuwuhaké kalanggengan
Pangarsa liyané aran Jabbar Ali Sha (tutup yuswa taun 1872) lan Meer Syed Mohhamed Alisha Bawa (tutup yuswa taun 1945) iku uga dibangunaké "mausoleum" ana sandhuwuré pasaréané
Pahargyan lan ritual padinan ing prasada iki ora padha karo salumrahé ritual Hindhu utawa Buda, ananging ngenut tata cara ngibadah Vedda kuna
Ritual asli kang diduwèni para pandhita pribumi isih lestari, sanajan ta kawit abad madya umat Hindhu, Buda, lan uga Islam wis padha nganyari papan prasada, déwa, lan uga tata cara ngibadahé ing prasada iki
Pahargyan gedhèn kang kondhang diarani "Esela Perehara" iku kagelar ing antarané sasi Juli lan Agustus
Udakara 45 dina sadurungé pagelaran iku diwiwiti, para pandhita mangkat menyang alas kanggo golèk rong cawang saka pang uwit kang dèn-sucèkaké
Nuli cawang-cawang iku mau dicelupaké kali kang ana sakiwa-tengené lan disimpen ing jeron prasada minangka sesajèn kanggo Kataragama deviyo lan Vali
Nalikané pahargyan utama kawiwitan, Yantra kang mracihnani déwa dijupuk saka papan panyimpenané, banjur diarak kanthi ditunggangaké gajah, lan digawa menyang prasada Valli.
Let rong jam sawisé iku, banjur dibalèkaké manèh
Ing dina pungkasané pahargyan, Yantra diinepaké sewengi ing prasada Valli banjur digawa menyang prasada utama
Para pandhita nindakaké ritual ana sajroning swasana kang sunya lan tutuké ditutupi nganggo kain putih
Déné pahargyan utama ya iku lumaku arak-arakan nggawa geni kang dipimpin déning pangarsa pahargyan
Cacah atusan umat padha mèlu ngarak geni, wondéné ana Kavadi ya iku umat kang mèlu mahargya kanthi jejogèdan lan nindhik awak
Uga para wong kang mèlu jiyarah wiwit ngétokaké tandha-tandha kasurupan
Pasulayan Hindhu lan Buda
Sri Lanka nduwèni sajarah pasulayan antarané minoritas Hindhu Tamil lan mayoritas umat Buda kawit awal kamardikané saka Inggris ing taun 1948
Paul Wirz ing taun 1930-an tau nulis pasulayan antarané Hindhu Tamil lan Buda babagan rerebutan papan lan tata cara ngibadah ing Kataragama
Ing sawetara pungkasaning kalamangsa iki, mayoritas wong kang jiyarah ya iku wong-wong Hindhu saka Sri Lanka lan Indhia Kidul kang padha nindakaké jiyarah abot kalawan lumaku sarana sikil
Ing kalamangsa kang nyeraki taun 1940, dalan-dalan dibangun lan samsaya akèh umat Buda Sinhala kang padha nindakaké jiyarah
Prastawa iki kang ngundhakaké pasulayan antarané umat Hindhu lan Buda kang padha rerebutan papan lan tata cara ngibadah kang dipigunakaké
Pamaréntah nengahi pasulayan iku kanthi mengku parumatan komplèks parisada, banjur dibangun Kiri Vehera kanggo umat Buda
Nanging ing taun 1940-an pambangunan iki diprotès, utamané jalaran diwatesiné Hindhu Tamil anggoné ngibadah ing prasada
Ritual Hindhu Tamil ing Kataragama kaya ta arak-arakan geni, jejogèdan Kavadi lan tindhik awak iku diadhaptasi déning umat Buda kang banjur sumebar menyang sakabèhané pulo
Umat Buda kang padha ngejègi prasada lan ritual iku wis mrabawani dhasar pamikiraning Buda Theravada kang ditindakaké ing Sri Lanka
Kaanan iku kang sabanjuré nglunturaké budaya muja déwa kang wis suwé ditindakaké déning umat Hindhu ing Sri Lanka lan Indhia Kidul
Ilangé prabawaning Hindhu ing jeron komplèks prasada iku nuwuhaké dhampak ala kanggoné masarakat Hindhu Tamil ing Sri Lanka
Miturut Paul Younger, ana dhesekan pulitik lan agama kang kuwat kanggo nganyari ritual prasada amrih trep kalawan pandengan jagating Buda Theravada kang ortodoks.
USS Mullany (DD-528) USS "Mullany" yaiku prau panumpes klas Fletcher nalika Perang Donya II ing Wadya Sagara Amérika Sarékat
Prau iki kapernahaké rikala 15 Januari 1942 ing San Francisco, California dening Bethlehem Shipbuilding Corporation
Prau kasebut dijenengi saka Laksamana Mudha James Robert Madison Mullany
Prau iki lolos perang, lan kabungkar rikala 1 November 2001.
Basa Jawa Mataraman Basa Jawa Mataraman utawa basa Mataraman Jaba yaiku carabasa Jawa sing digunakaké ing tilas Karésidhènan Madiyun lan Kadhiri, ing Kutha lan Kabupatèn Madiyun, Ngawi, Magetan, Panaraga, Pacitan, Nganjuk, Kutha lan Kabupatèn Kadhiri, Trenggalèk, Tulungagung, Kutha lan Kabupatèn Blitar, lan sabagéyan Jombang—kabèh ing wilayah Propinsi Jawa Wétan, sing bisa diarani "Mataraman"
Sing paling katon saka carabasa Jawa iki yaiku nggunakaké basa sing isih katon alus sanadyan ora saalus kaya babrayan Mataraman Jero ing Ngayogyakarta lan Surakarta
Ciri utama carabasa Mataraman yaiku ana bédané playu laras (Ind: intonasi) karo playu laras Basa Jawa baku sing asring mènèhi pamênêt ing wanda kapisan, kaya ta "Byuh-byuh, uayuné cah iki." Pameranging laladan kabudayan
Têmbung "Mataraman" nuduhaké laladan budaya ing Jawa Wetan sing kalebu tilas Karésidhènan Madiyun lan Kadhiri amarga wilayah kasebut sadurungé dikuwasani déning Kasultanan Mataram
Wilayah kasebut kapérang dadi loro, yaiku Mataraman Kulon (kalebu Pacitan, Ngawi, Magetan, lan Panaraga) lan Mataraman Wétan (kalebu Nganjuk, Trenggalèk, Tulungagung, Kadhiri, Blitar, lan Madiyun)
Pakênthêling budaya parisaba (Ind: konsentrasi budaya sosial) Mataraman luwih gampang ditemokaké ing Mataraman Kulon tinimbang Mataraman Wétan
Basa Jawa Mataraman—utamané ing bageyan carabasa (Ind: subdialek) Mataraman Wétan—duwé swara sing béda yèn dibandhingaké karo bageyan carabasa Mataraman Kulon lan carabasa Surakarta, amarga tembung "putih" asring diucapaké [putíh] saliyané uga ana "mulih" [molíh]
Iki dibedhèk amarga dhèwèké uga duwé pangaribawa (Ind: pengaruh) sathithik saka carabasa Jawa Surabaya/Malang.
Républik Manunggal Arab Républik Manunggal Arab iku negara sing kabentuk antawis taun 1958 lan 1961
Republik iki minangka gabungan Mesir lan Siria
Suriah ninggalake kesatuan iki ing taun 1961, nalika Mesir isih diarani Republik Arab Serikat nganti 1971
Républik Arab Bersatu minangka langkah pertama kanggo ngerteni negara Pan-Arab, yaiku ide Jamal Abdun Nashir
Dhèwèké dadi pahlawan Arab sawise kamenangan politik ing Krisis Suez 1956
Presiden Nashir lan Présidhèn Siria Syukri al-Quwatli lumebu Perjanjian Perikatan tanggal 22 Februari 1958
Nashir diangkat dadi Presiden Republik Arab Bersatu lan Kairo digawé dadi ibukutha
Nanging, amarga tekane rampasan kekuwatan ing Siria ing taun 1961, militer, Siria diusir saka Republik Arab Bersatu, menehi tandha pungkasan Uni iki
Jeneng Republik Arab isih ana nganti taun 1971, nalika jeneng kasebut bali menyang Mesir.
Rudolf Caracciola Rudolf Carcciola yaiku pembalap mobil kang asalé saka Jérman, dhèwèké lair ing kutha Remagen, Jérman ing surya ping 30 wulan Januari taun 1901
Ing Jérman Rudolf duwé jeneng dawa Otto Wilhelm Rudolf Caracciola, duwé bojo jenengé Charlotte Liesen, lan sirna marga layu jalaran lara liver ing Kassel, Jérman surya ping 28 wulan Sèptèmber taun 1959
Rudolf yaiku anak lanang lair saka wong tuwa kang bebara saka Itali menyang Jérman
Rudolf kawit cilik wis kapéncut marang mobil balap, kabukti ing umur-umur kang ngancik remaja yaiku 15 taun Rudolf wis bisa antuk layang nyetir mobil (SIM) lan nglakokaké mobil Mercedes-Benz 16/45
Saliyané kawentar minangka pembalap mobil, Rudolf uga nglakoni pakulinan munggah punthuk lan "speed trials" kang padha apiké kalawan balapan mobil
Rudolf miwiti balapan mobil ing taun 1922, lan taun 1923 dadi mangsa kang penting kanggo karié jalaran Rudolf nggandhok ing tim balap Mercedes
Dhèwèké menang luwih saka satus balapan lan dadi juwara Éropa ing taun 1935, 1937, lan 1938
Rudolf menangi balapan kapisané ana ing Jérman taun 1926 saka gunggung 28 salawasé kariré
Dhèwèké kondhang minangka pembalap kang prigel ing wayah udan utawa diparabi "Regenmeister" utawa "Rain Master"
Pembalap Mercedes Generasi Kapisan
Rudolf Caracciola kang duwé getih Itali yaiku dadi salah sawijining pembalap generasi kapisan kanggo pabrikan mobil panah pérak utawa "silver arrows" kang dadi peparabe mobil Mercedes
Rudolf menang kaping enem menangi balapan Jérman kang diadani ing sirkuit Avus, Berlin taun 1926 banjur ing sirkuit Nurburgring taun 1932 kanthi nunggang Alfa Roméo lan turahané nunggang Mercedes
Gelar juwara Éropané bisa waé dibandhingaké kalawan kajuwaran Formula 1 ing jaman saiki, dhèwèké pembalap kang mumpuni ing dalan aspal kang teles tinimbang pembalap liyané, rékor préstasine kanggo dhèwèké lan mèrek mobil lan cara balapé nalika mèlu balapan rèli ing Monté Carlo, Monako taun 1930 lan 1952 dadèkaké Rudolf tansah dipuja-puji ana ngendi waé dhèwèké ana
Nanging senajan prigel balap mobil dhèwèké uga naté nemahi kacilakan ing taun 1933, 1946, lan 1952 nyebabaké tatu kang abot ana sajroning awaké
Dina kang bakal diéling-éling déning wong kang begja nonton Rudolf Caracciola mecahaké rékor W123 Rekordwagen, vèrsi séjé pembalap mobil kang jaman semana wis kaanggep pembalap kang "futuristik"
Ing wektu kuwi Rudolf bisa nyandhak pédhal mobil nganti santeré 432,7 kilomèter per jam (268.9 mil per jam) lan mecahaké rékor mobil sadurungé yaiku 432,4 kilomèter per jam (268,7 mil per jam) kanthi jarak kang padha
Rékor kasebut dadi rékor kang resmi mobil kang lumayu ing dalan umum nganti dipecahaké manèh ing pungkasan taun 2017 déning mobil Königsegg Agera .